[{"text_idx": "#000000", "text": "Ry\u2019n ni wedi cadw ffeiliau a elwir yn cwcis ar eich dyfais."}, {"text_idx": "#000001", "text": "yn hanfodol I\u2019r safle weithio"}, {"text_idx": "#000003", "text": "i wella\u2019n gwefan drwy gasglu ac adrodd gwybodaeth ar sut yr ydrych yn defnyddio\u2019r safle"}, {"text_idx": "#000004", "text": "Derbyn cwcis angenrheidiol yn unig"}, {"text_idx": "#000005", "text": "Magwyd Sioned Wiliam yn y Barri ac mae hi bellach yn byw yn Llundain. Mae\u2019n enw cyfarwydd ym myd teledu yn y Deyrnas Unedig \u2013 dechreuodd gyda\u2019r BBC yn Llundain yn yr adran radio adloniant ysgafn cyn gweithio fel cynhyrchydd annibynnol. Bu\u2019n gomisiynydd comedi i ITV ac i BBC Radio 4. Mae\u2019n adolygu theatr a theledu i BBC Radio Cymru ac ar sioe wythnosol Gaby Roslin ar BBC Radio London."}, {"text_idx": "#000007", "text": "\u201cPythefnos mewn fila yn Umbria... o dan yr haul crasboeth ac o gwmpas y pwll glas... ond fe fydd bywyd wedi newid am byth i rai o\u2019r cymeriadau erbyn diwedd y gwyliau."}, {"text_idx": "#000008", "text": "Mae Tudur ac Elinor yn edrych ymlaen at gael teulu a ffrindiau i aros yn eu fila hyfryd. Hoff beth Tudur yw cwmni diddan o gwmpas y bwrdd tra fod Elinor yn edrych ymlaen at nosweithau melfedaidd yn swpera o dan y lloer. Golygfeydd syfrdanol, haul a\u2019u hoff bobol yn eu hoff le \u2013 beth allai fod yn well?\u201d"}, {"text_idx": "#000009", "text": "Diolch i Sioned am rannu\u2019r ysbrydoliaeth y tu ol i\u2019w nofel efo ni\u2019n ddiweddar... beth wnaeth dy ysbrydoli i ysgrifennu Y Gwyliau a dywed ychydig am y stori...\nMi fum yn teithio i\u2019r Eidal i aros gyda ffrindiau ers rhai blynyddoedd bellach ac wedi dod i adnabod un darn bach ohono yn dda iawn. Ac wrth dreulio amser yno roedd hi\u2019n anodd peidio gweld tebygrwydd mawr rhwng y sefyllfa yng Nghymru a\u2019r un yn yr Eidal o ran tai ha\u0302f a thwristiaeth. Ar ben hynny, ro\u2019n i\u2019n chwilio am gyfle arall i ysgrifennu am rhai o gymeriadau fy ail nofel sef Chwynnu. Roedd stwffio pawb i dindroi mewn dy\u0302 haf am bythefnos yn y gwres yn teimlo fel dechrau da i stori."}, {"text_idx": "#000011", "text": "Yn ymuno a nhw y mae Awen awdur llwyddiannus y nofel \u2018We Cried Soot for Tears,\u2019 ei gwr Meic, cyflwynydd teledu sy\u2019n wyneb cyfarwydd ar S4C a\u2019u merch Llinos. Mae Tecwyn, actor Hollywoodaidd sydd a\u2019i wreiddiau yng Ngheredigion yno hefyd. Mae gan bawb rhywbeth i\u2019w guddio ar y gwyliau yma ac wrth i\u2019r tymheredd godi fe ddatgelir bob math o wirioneddau a sgerbydau. Heb son am eu cymdogion Gio a Lucia, yr Eidalwyr sy\u2019n gweld eu pentre\u2019n marw o dan bwysu\u2019r tai haf melltigedig."}, {"text_idx": "#000012", "text": "Rwy\u2019n mwynhau ysgrifennu\u2019n fawr iawn , yn aml yn ei wneud ar wyliau i ymlacio. Fe ddechreuais y nofel yma yn ystod y cyfnod clo ac roedd e\u2019n teimlo fel rhywbeth adeiladol i\u2019w wneud mewn amser mor ansicr. Dydw i ddim yn honni fod yn llenor mawr o gwbwl ond rwy\u2019n awyddus i sgrifennu rhywbeth fydd yn diddanu \u2013 gyda thamed o ddychan a hiwmor."}, {"text_idx": "#000013", "text": "Popeth \u2013 does dim yn mynd yn angof i awdur!"}, {"text_idx": "#000014", "text": "Sut oeddet yn gwybod dy fod eisiau bod yn awdur a phryd oeddet yn ymwybodol o hyn?\nMi dw i wastod wedi potsio gyda thamed o sgrifennu a dw i\u2019n ferch i awdur ac yn briod a sgrifennwr hefyd. Felly roedd sgrifennu\u2019n rhywbeth naturiol yn fy mywyd. Ond dw i\u2019n meddwl taw\u2019r prif sbardun oedd y teimlad ar o\u0302l blynyddoedd o gynhyrchu gwaith pobol eraill mod i am weithio ar rhywbeth i fi fy hun."}, {"text_idx": "#000016", "text": "Ai ysgrifennu yw\u2019r unig gyfrwng artistig rwyt yn ei wneud?\nDw i di gweithio ym myd comedi am flynyddoedd maith ac wedi mwynhau gwneud hynny\u2019n fawr. Dw i\u2019n hoff o ddarlledu hefyd."}, {"text_idx": "#000017", "text": "Pa gyngor y byddet yn ei roi i dy hunan yn iau?"}, {"text_idx": "#000020", "text": "Pa brofiadau o lyfrgelloedd sydd wedi dylanwadu arnot drwy dy fywyd?\nDwi\u2019n dwli ar lyfrgelloedd. Roeddwn i\u2019n benthyg llyfrau bob wythnos o\u2019r llyfgell yn y Barri pan oedddwn i\u2019n blentyn. Yna yn y coleg ces i\u2019r fraint o weithio yn y Llyfrgell Genedlaethol yn Aberystwyth a\u2019r Bodleian yn Rhydychen. Nawr dwi\u2019n defnyddio app i ordro a benthyg llyfrau o\u2019n llyfrgell leol ni yn Kilburn \u2013 sy\u2019n hollol wych!"}, {"text_idx": "#000021", "text": "Oes gennyt unrhyw awgrymiadau er mwyn annog plant a phobl ifanc i ddarllen mwy er pleser?\nMeddwl bod angen dileu\u2019r holl snobyddiaeth am lenyddiaeth ysgafn \u2013 pan o\u2019n i\u2019n blentyn roedd pawb yn beirniadu Enid Blyton a nawr Harri Potter sydd o dan y lach. Does dim ots beth yw\u2019r llyfr os ydy e\u2019n cael plentyn i ddianc i fyd cyfrin trwy ddarllen mae e wedi gwneud ei job. Byswn i ddim wedi dechrau mwynhau darllen heb Blyton ac Agatha Christie!"}, {"text_idx": "#000022", "text": "A oes gennyt unrhyw gynlluniau ar gyfer teitlau pellach?\nDw i wedi dechrau nodiadau ar gyfer y bennod nesa ym mywydau Delyth, Nia ac Anwen. 60 Rhywbeth..."}]